**Jonathan Andersson** (s. 7. syyskuuta 1993 Valdemarsvik, Ruotsi) on ruotsalainen jääkiekkopuolustaja.

Ura
---

### Seuraura

Andersson on Valdemarsviks IF:n kasvatti. Hän siirtyi juniorina sittemmin HC Vita Hästeniin, josta Andersson jatkoi kaudeksi 2009–2010 Almtuna IS:n J18-junioreihin. Kaudella 2010–2011 hän oli J18 Elitissä joukkueen tehokkain puolustaja Robin Pressin kanssa tehoilla 4+9=13. Samalla kaudella Andersson oli myös Almtunan J20-junioreiden eniten maaleja tehnyt puolustaja sekä tehokkain puolustaja Victor Aronssonin kanssa tehoilla 7+13=20. Kaudeksi 2011–2012 hän siirtyi yhdessä joukkuetovereidensa Oscar Miltonin, Jens Ericssonin ja Victor Aronssonin kanssa AIK IF:n J20-junioreihin.

Kaudella 2012–2013 Andersson debytoi AIK:n Elitserien-joukkueessa, jossa hän pelasi 30 runkosarjaottelua tehden yhden syöttöpisteen. Andersson teki Elitserien-debyyttinsä runkosarjan avauskierroksella 13. syyskuuta 2012 vieraissa Timrå IK:ta vastaan. Hän sai ottelussa jääaikaa 2.51 minuuttia. Maaliskuussa 2013 Andersson teki AIK:n kanssa vuoden mittaisen jatkosopimuksen. Kaudella 2013–2014 hän pelasi SHL:ssä (ent. Elitserien) 42 runkosarja- ja yhden Kvalserien-ottelun tehden neljä syöttöpistettä. Andersson pelasi kauden aikana miesten pelejä myös neljä ottelua lainalla sarjatasoa alempana HockeyAllsvenskanin IK Oskarshamnissa. AIK putosi kauden päätteeksi Allsvenskaniin. Toukokuussa 2014 Andersson teki joukkueen kanssa vuoden mittaisen jatkosopimuksen.

Andersson oli kaudella 2015–2016 AIK:n paras syöttäjä ja tehokkain puolustaja tehoilla 7+25=32, joilla hän jakoi myös joukkueen sisäisen pistepörssin kolmannen sijan Jesper Frödénin kanssa. Andersson sijoittui koko Allsvenskanin puolustajien pistepörssissä toiseksi edellään vain Leksands IF:n Viktor Amnér. Hän voitti myös sarjan puolustajien tehotilaston lukemalla +20. SHL:n nousukarsintasarjassa Andersson jakoi AIK:n sisäisen piste- ja syöttöpörssin voiton Michael Lindqvistin kanssa tehoilla 2+4=6. Tammikuussa 2016 hän teki joukkueen kanssa kaksivuotisen jatkosopimuksen. Kaudella 2016–2017 Andersson pelasi runkosarjassa loukkaantumisen vuoksi vain 16 ottelua. SHL:n nousukarsintasarjassa hän jakoi AIK:n sisäisen tehotilaston voiton kolmen muun pelaajan kanssa lukemalla +4.

Kaudeksi 2017–2018 Andersson siirtyi kaksivuotisella sopimuksella SHL-joukkue Örebro HK:hon. Hän teki läpimurtonsa liigassa ja teki 48 runkosarjaottelussa tehot 3+14=17. Anderssonin SHL-uran avausmaali syntyi 21. lokakuuta 2017 Färjestad BK:ta vastaan. Tammikuussa 2018 Andersson teki Örebron kanssa kaksivuotisen jatkosopimuksen kevääseen 2021 saakka.

### Maajoukkueura

Andersson on pelannut Ruotsin A-maajoukkueessa seitsemän ottelua tehden kaksi syöttöpistettä. Hän teki A-maajoukkuedebyyttinsä Euro Hockey Challengessa 5. huhtikuuta 2018 Oskarshamnissa Slovakiaa vastaan. Andersson merkittiin Ruotsin kolmospuolustajapariin Linus Arnessonin viereen. Hän keräsi ottelusta teholukeman -1.

Tilastot
--------

|   |   | Runkosarja |   | Pudotuspelit |
| --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |
| 2012–2013 | AIK IF | Elitserien | 30 | 0 | 1 | 1 | 6 | – | – | – | – | – |
| 2013–2014 | IK Oskarshamn | Allsvenskan | 4 | 0 | 0 | 0 | 2 | – | – | – | – | – |
|  | AIK IF | SHL | 42 | 0 | 4 | 4 | 12 | – | – | – | – | – |
| 2014–2015 | AIK IF | Allsvenskan | 48 | 0 | 11 | 11 | 49 | – | – | – | – | – |
| 2015–2016 | AIK IF | Allsvenskan | 50 | 7 | 25 | 32 | 41 | – | – | – | – | – |
| 2016–2017 | AIK IF | Allsvenskan | 16 | 0 | 4 | 4 | 8 | – | – | – | – | – |
| 2017–2018 | Örebro HK | SHL | 48 | 3 | 14 | 17 | 26 | – | – | – | – | – |
| 2018–2019 | Örebro HK | SHL | 52 | 3 | 7 | 10 | 22 | 2 | 0 | 1 | 1 | 2 |
| 2019–2020 | Örebro HK | SHL | 52 | 4 | 13 | 17 | 30 | – | – | – | – | – |
| 2020–2021 | Örebro HK | SHL | 52 | 2 | 11 | 13 | 24 | 9 | 1 | 1 | 2 | 2 |
| 2021–2022 | Luleå HF | SHL | 42 | 3 | 10 | 13 | 8 | 17 | 0 | 0 | 0 | 0 |
| 2022–2023 | Luleå HF | SHL | 52 | 5 | 13 | 18 | 24 | 4 | 1 | 2 | 3 | 0 |
| 8 kautta | yhteensä | Elitserien/SHL | 370 | 20 | 73 | 93 | 152 | 32 | 2 | 4 | 6 | 4 |

Lähteet
-------

* Jonathan Andersson The Internet Hockey Databasessa (englanniksi)
* Jonathan Andersson Eurohockey-sivustolla (englanniksi)
* Jonathan Andersson *Elite Prospects*. Everysport Media Group AB.  (englanniksi)

### Viitteet

1. 1 2 3  Arvidsson, Johan: Örebro Hockey värvar back från AIK *orebrohockey.se*.  19.10.2017. Örebro Elithockey AB. Viitattu 17.4.2018. (ruotsiksi)
2. 1 2 3 4  Jonathan Andersson *Elite Prospects*. Everysport Media Group AB.  (englanniksi)
3. ↑  Meisels, Daniel: Almtunakvartett till AIK *unt.se*.  25.7.2011. Norrköpings Tidningar Media AB. Viitattu 17.4.2018. (ruotsiksi)
4. ↑  Game detail: 13 Sep 2012, Timrå IK – AIK *Eurohockey.com*.  13.9.2012. European Ice Hockey Online AB & eSports.cz s.r.o. Viitattu 17.4.2018. (englanniksi)
5. ↑  Jonathan Andersson *SHL.se*. SHL AB. Viitattu 26.2.2019. (ruotsiksi)
6. ↑  AIK stärker försvaret med ännu en SHL-back *aikhockey.se*.  21.5.2014. AIK Ishockey AB. Viitattu 17.4.2018. (ruotsiksi)
7. ↑  Saberi, Sevve: Jonathan Andersson klar för ytterligare två säsonger! *aikhockey.se*.  11.1.2016. AIK Ishockey AB. Viitattu 17.4.2018. (ruotsiksi)
8. ↑  Tom Wandell sen hjälte för Örebro *SHL.se*.  21.10.2017. SHL AB. Viitattu 17.4.2018. (ruotsiksi)
9. ↑  Andersson, Ludwig: Jonathan Andersson klar för 3 nya år *orebrohockey.se*.  11.1.2018. Örebro Elitehockey AB. Viitattu 26.2.2019. (ruotsiksi)
10. ↑  SWE - SVK (Line Up) *stats.swehockey.se*.  5.4.2018. Svenska Ishockeyförbundet. Viitattu 26.2.2019. (englanniksi)
11. ↑  Sweden vs Slovakia – EHC – Euro Hockey Challenge – boxscore *pointstreak.com*.  5.4.2018. Pointstreak Sports Technologies Inc. Viitattu 26.2.2019.